**FOLKLORISTI ZO SMIŽIAN**

**NA SPIŠSKÝCH FOLKLÓRNYCH SLÁVNOSTIACH 2015**

Organizátori už 43. ročníka pripravili návštevníkom zaujímavý program, ktorý začínal verbovačkami a pokračoval plnohodnotným programom. Počas folklórneho víkendu sa predstavilo viac ako 800 účinkujúcich a bolo uvedených 10 scénických a 9 mimo scénických programov. Sobota začala programom „VITAJCE“, vystúpeniami jubilujúcich folklórnych skupín, víťazov folklórnych súťaží z regiónu a kraja. V tomto programe sa prestavila aj žiačka ZUŠ Dezidera Štraucha LENKA HRICISKOVÁ, ako laureátka tohoročnej súťaže v speve rusínskych a ukrajinských piesní Makovická struna 2015, za hudobného sprievodu detskej ľudovej hudby Oriešok. Novinkou bolo zaradenie krajskej súťažnej prehliadky „NOSITELIA TRADÍCIÍ“, na ktorej sa predstavilo 10 folklórnych skupín z Abova, Gemera, Zemplína a Spiša. Medzi nimi sa predstavila so súťažným programom „**Stavanie maja**...“ aj naša domáca **folklórna skupina Smižančanka,** ktorá nepochybne patrí medzi najlepšie folklórne skupiny,udržiavajúce tradičné zvyky spišského regiónu. Svoje vystúpenie si zaslúžila titulom „víťaz“ okresnej prehliadky spomínanej súťaže. Folklór neskôr putoval vláčikom obsadený **deťmi z folklórnych súborov** v programe **„** **Cestou-necestou“** po spišských obciach so zástavkami v Margecanoch, Kluknave, Nižných Repašoch, Smižanoch a Poráči a ktorú moderoval Mgr. Ing. Slavomír Ondejka, známy pedagóg tanca na Slovensku aj v zahraničí. Spevácka skupina ŠAFOLKA, za hudobného sprievodu DĽH Oriešok, predviedla v detskom programe hudobno – spevné pásmo zo Žakaroviec, ktoré odznelo aj na XXIV. ročníku Smižianskych folkórnych slávností dňa 7.6.2015 v areáli TJ Smižany. Aj sprievodné programy mali silné zastúpenie. Počas obidvoch dní na malej scéne prebiehali školičky tanca a na deti čakal detský tvorivý svet „Pre najmenších do rozprávky“. Open-air umenie sa predstavilo v podobe historických fotografií obcí regiónu Spiša a Fajnej Folklórnej Fotky. Deti sa nechali zlákať výtvarnou tvorivou dielňou pedagóga **Mgr. Martina Olejníka** zo ZUŠ Smižany a tváre zdobili rôzne folklórne ornamenty. V areáli Spišského salaša bolo tento rok viac fotografov, ktorí mali zachytiť krojové prvky a variácie v rámci vyhlásenej súťaže FAJNA FOLKLÓRNA FOTKA, ktorej organizátorom je Spišské osvetové stredisko.  Aj vďaka iniciatívnym zanietencom a milovníkom fotografie, akým je napríklad pán **František Urban**, si môžu návštevníci, i tí, ktorí sa z akéhokoľvek dôvodu nemohli tejto ojedinelej udalosti na Spiši zúčastniť, pripomenúť prostredníctvom fotografií na internete okamihy, či momenty súčasnej podoby udržiavania tradičnej ľudovej kultúry na Slovensku.  Vďaka za všetky nádherné fotografie pán František Urban.

 Mgr. Marcela Maniaková